Cell C sê nee dankie vir Telkom | Netwerk24
Deur Elvira Wood en Petrus Malherbe 29 November 2019 08:32
Cell C het Telkom se aanbod om hom oor te neem, van die hand gewys.
Telkom sê vroeg Vrydagoggend in 'n verklaring op die JSE se nuusdiens Sens dat Cell C se direksie hom skriftelik ingelig het dat hulle sy aanbod van die hand wys.
Telkom sê in die verklaring hy glo sy aanbod sou "beduidende waarde geskep het vir alle belanghebbendes, insluitend Telkom se aandeelhouers".
Verwikkelinge vroeër dié maand was reeds 'n aanduiding dat Cell C waarskynlik nie in Telkom se aanbod belangstel nie.
Dit kom nadat Cell C op 19 November bevestig het hy het 'n uitgebreide ooreenkoms met MTN aangegaan om nog meer van sy netwerkinfrastruktuur te gebruik.
Die Onafhanklike Kommunikasieowerheid van Suid-Afrika (Okosa) is egter glad nie beïndruk met Cell C en MTN se planne nie.
In 'n streng bewoorde verklaring sê Okosa MTN en Cell C kan nie sommerso só 'n ooreenkoms aangaan sonder om dit met hom te bespreek nie.
Die owerheid gee toe Cell C en MTN het hom ingelig oor die ooreenkoms, maar sê dit was nog nie onderhewig aan die nodige assessering om te bepaal of dit voldoen aan wetgewing en regulasies nie.
Cell C het by navraag aan Netwerk24 gesê die ooreenkoms voldoen aan "al die toepaslike regulatoriese vereistes", sonder om te spesifiseer of Okosa dit pertinent goedgekeur het.
Die owerheid het nie aangedui wat die volgende stappe gaan wees, en of hy die ooreenkoms gaan opskort totdat hy dit ondersoek het nie.